Uredba Sveta (ES) št. 1298/2000

z dne 8. junija 2000

o peti spremembi Uredbe (ES) št. 850/98 za ohranitev ribiških virov s tehničnimi ukrepi za varstvo nedoraslih morskih organizmov

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti, zlasti člena 37 Pogodbe,

ob upoštevanju predloga Komisije [1],

ob upoštevanju mnenja Evropskega parlamenta [2],

ob upoštevanju mnenja Ekonomsko-socialnega odbora [3],

ob upoštevanju naslednjega:

(1) Zaradi zemljepisnih in sezonskih posebnosti je primerno, da države članice za ribiška plovila pod njihovo zastavo, ki so registrirana v Skupnosti, postavijo podrobna pravila za uporabo koč z izločevalcem ali mrež z izločevalno rešetko pri lovu kozic. Člen 25 Uredbe (ES) št. 850/98 [4] se mora zato spremeniti.

(2) Nedavni predlog znanstvenikov navaja, da so količine peščenk znotraj območja od severovzhodne angleške obale in vzhodne obale Škotske trenutno nezadostne, da bi zadostovale tako za ribolov teh kot za potrebe različnih vrst, za katere so peščenke glavna sestavina prehrane, in da je zato potrebno prepovedati ribolov peščenk na tem območju.

(3) Člen 46 Uredbe (ES) št. 850/98 je treba preoblikovati, da bo jasnejši za uporabo.

(4) Treba je revidirati ali uvesti najmanjše velikosti za številne rake in školjke.

(5) Uredbo (ES) št. 850/98 je zato treba spremeniti –

SPREJEL NASLEDNJO UREDBO:

Člen 1

Uredba (ES) št. 850/98 se spremeni, kot sledi:

1. Člen 25(2) se nadomesti z naslednjim:

"2. Najkasneje do 1. julija 2002 se za lov navadne peščene kozice in Ezopove kozice uporabljata koča z izločevalcem ali koča z izločevalno rešetko v skladu s podrobnimi pravili, ki jih države članice uvedejo v skladu s členom 46. Taka pravila se lahko nanašajo samo na mreže, ki jih vlečejo ribiška plovila."

2. Naslednji člen se vstavi za členom 29:

"Člen 29a

Omejitve ribolova za peščenke

1. V letih 2000, 2001 in 2002 je prepovedano izkrcati ali zadrževati na krovu peščenke, ulovljene znotraj zemljepisnega območja, ki ga omejujeta vzhodna obala Anglije in Škotske ter črta, ki zaporedno povezuje naslednje koordinate:

- vzhodna obala Anglije na zemljepisni širini 55° 30'S,

- zemljepisna širina 55° 30'S, zemljepisna dolžina 1° 00'Z,

- zemljepisna širina 58° 00'S, zemljepisna dolžina 1° 00'Z,

- zemljepisna širina 58° 00'S, zemljepisna dolžina 2° 00'Z,

- vzhodna obala Škotske na zemljepisni dolžini 2° 00'Z.

2. Pred 1. marcem 2001 in znova pred 1. marcem 2002 Komisija poroča Svetu o učinkih določbe iz odstavka 1. Na podlagi navedenih poročil lahko Komisija predlaga ustrezne spremembe pogojev iz odstavka 1."

3. Člen 46(1) se nadomesti z naslednjim:

"1. Države članice lahko sprejmejo ukrepe za ohranitev in upravljanje staležov:

(a) v primeru zgolj lokalnih staležev, ki so zanimivi samo za zadevno državo članico; ali

(b) v obliki pogojev ali podrobnih določb za omejitev ulova s tehničnimi ukrepi:

(i) ki dopolnjujejo tiste, določene v zakonodaji Skupnosti o ribištvu; ali

(ii) nadgrajujejo minimalne zahteve navedene zakonodaje;

pod pogojem, da ti ukrepi veljajo samo za ribiška plovila pod zastavo zadevne države članice in registrirana v Skupnosti, ali v primeru ribolovnih dejavnosti, ki jih ne izvaja ribiško plovilo, za osebe s prebivališčem v zadevni državi članici."

4. Priloga XII se spremeni, kot sledi:

(a) "Recentna venerupis (Venerupis pullastra) 40 mm" se nadomesti z "Recentna venerupis (Venerupis pullastra) 38 mm",

(b) "Lepotka (Callista chione) 5 cm" se nadomesti z "Lepotka (Callista chione) 6 cm",

(c) "Nožničarke (Ensis spp., Pharus legumen) 10 cm" se nadomesti z "Nožničarke (Ensis spp.) 10 cm",

(d) "Luščinasta nožničarka (Pharus legumen) 65 mm" se vstavi pred "Valovita blatarka (Buccinum undatum)",

(e) "Dolgoostna rdeča kozica (Parapenaeus longirostris) 22 mm (dolžina koša)" se doda za "Rarogi (Palinurus spp.)."

Člen 2

Ta uredba začne veljati dvajseti dan po objavi v Uradnem listu Evropskih skupnosti.

Ta uredba je v celoti zavezujoča in se neposredno uporablja v vseh državah članicah.

V Luxembourgu, 8. junija 2000

Za Svet

Predsednik

G. Oliveira Martins

[1] UL C 89 E, 28.3.2000.

[2] Mnenje podano 19. maja 2000 (še ni bilo objavljeno v Uradnem listu).

[3] UL C 75, 15.3.2000, str. 34.

[4] UL L 125, 27.4.1998, str. 1. Uredba, kakor je bila nazadnje spremenjena z Uredbo (ES) št. 2723/1999 (UL L 328, 22.12.1999, str. 9).

--------------------------------------------------